Endurnýjun verslunarmiðstöðvarinnar í Glæsibæ og nýtt glæsilegt skrifstofuhús 24. nóvember 2004 Endurnýjun verslunarmiðstöðvarinnar í Glæsibæ og nýtt glæsilegt skrifstofuhús Um miðjan júní 2002 var undirritaður samningur milli Íslenskra aðalverktaka hf. ( ÍAV ) og Húsfélags Glæsibæjar um endurnýjun og viðbyggingar við verslunarmiðstöðina . Samningurinn felur í sér heildarendurgerð hússins og breytingar sem m.a. fela í sér að byggð verður viðbygging í norður , glerskáli gerður við suðurhlið hússins auk þess sem gólfflatarmál verslunarmiðstöðvarinnar verður aukið talsvert . Að innanverðu verður öll sameign endurnýjuð , en skipt verður um gólfefni og loft , veggir málaðir og flísalagðir , settir upp nýir verslunarfrontar og raf - og lagnakerfi endurnýjuð . Framkvæmdir eru þegar hafnar og er reiknað með að verkinu ljúki í október 2002 . Inngangur í verslunarmiðstöðina verður að vestanverðu í júní og júlí . Samningurinn felur einnig í sér að ÍAV mun í framhaldi af endurgerð Glæsibæjar byggja fyrir eigin reikning rúmlega 8 þúsund fermetra nýbyggingu á vesturhluta lóðarinnar Álfheima 74 , en þar er gert ráð fyrir að rísi glæsilegt 8 hæða skrifstofuhús ásamt fullkomnum bílageymslum tengdum verslunarmiðstöðinni . Staðsetning þessa húss með óhindruðu útsýni í jaðri Laugardalsins gerir þetta mjög eftirsóknarverða eign sem ÍAV býður hvort sem er til sölu eða leigu gegnum fasteignafyrirtæki sitt . Að auki mun ÍAV byggja tæplega 700 fermetra hæð ofan á núverandi 2. hæð Glæsibæjar . Starfsmenn ÍAV auk undirverktaka munu vinna að verkinu . Arkitekt hússins er Helgi Hjálmarsson , Teiknistofunni Óðinstorgi . Byggingastjóri framkvæmdanna er Guðmundur Helgi Gunnarsson og verkefnisstjóri er Árni Guðlaugsson .